作者:吳文英
標題:賀新郎
內容:湖上芙蓉早。向北山、山深霧冷，更看花好。流水茫茫城下夢，空指遊仙路杳。笑蘿障、雲屏親到。雪玉肌膚春溫夜，飲湖光、山淥成花貌。臨澗水，弄清照。著愁不盡宮眉小。聽一聲、相思曲裡，賦情多少。紅日闌干鴛鴦枕，那枉裙腰褪了。算誰識、垂楊秋嫋。不是秦樓無緣分，點吳霜、羞帶簪花帽。但殢酒，任天曉。